તમે શિવલિંગ પર સુવાસિત જળથી અભિષેક કરી રહ્યા છો. શરુઆતમાં તમારું ધ્યાન કળશમાંથી નિકળી રહેલી જળધારા અને આસપાસના પર્યાવરણમાં વહેંચાયેલું હશે. જેમ કે, પુજારીજી અને બીજા ભક્તો શું કરે છે? તમારા તરફ કોનું કોનું ધ્યાન છે? વગેરે. આવી અર્ધધ્યાન સ્થિતિમાં થતો જળાભિષેક સ્થૂળ કર્મ અથવા ‘કર્મ’ અવસ્થા છે. કોઇ સુંદર ક્ષણે તમે ધ્યાનભંગ અંગે જાગૃત થાઓ છો. તમારા કામ અંગે કૉન્શિયસ થઇ જાઓ છો. તમે જળાભિષેકમાં ધ્યાન કેન્દ્રિત કરો છો. તમારું મન જળધારા સાથે એકરસ થશે. હવે જળધારાની સાથે જ વિચારો વહી રહ્યા છે. આ અવસ્થાને વિનોબાજી ‘અકર્મ’ અવસ્થા કહે છે. થોડા અભ્યાસ પછી તમારું ધ્યાન વધુ ઉંડું બનશે. કળશમાં પાણી ખૂટી જવાને લીધે જળધારા બંધ થવા છતાં માનસિક જળાભિષેક ચાલુ રહે છે. આ ઉત્તમ ધ્યાનાવસ્થા છે. જેને ‘વિકર્મ’ અથવા વિશેષ કર્મ કહે છે.